**INFORMATĪVAIS ZIŅOJUMS**

**Latvijas nostāja Eiropas Savienības Nodarbinātības,**

**sociālās politikas, veselības un patērētāju lietu ministru padomes**

**2021.gada 6.-7.decembra sanāksmē izskatāmajos Labklājības ministrijas un Kultūras ministrijas kompetencē esošajos jautājumos**

**I Sanāksmes darba kārtība**

2021.gada 6.-7.decembrī Briselē (Beļģijā) notiks Eiropas Savienības *(turpmāk – ES)* Nodarbinātības, sociālās politikas, veselības un patērētāju lietu ministru padomes *(turpmāk – Padome)* sanāksme, kuras darba kārtībā ir iekļauti šādi Labklājības ministrijas un Kultūras ministrijas kompetencē esoši jautājumi:

1. Priekšlikums Eiropas Parlamenta un Padomes direktīvai par adekvātu minimālo algu Eiropas Savienībā;
2. Priekšlikums Eiropas Parlamenta un Padomes direktīvai par to, lai ar darba samaksas pārredzamības un izpildes mehānismu palīdzību nostiprinātu principa, ka vīrieši un sievietes par vienādu vai vienādi vērtīgu darbu saņem vienādu darba samaksu, piemērošanu;
3. Priekšlikums Padomes direktīvai par vienlīdzīgas attieksmes principa īstenošanu neatkarīgi no personas reliģijas vai ticības, invaliditātes, vecuma vai seksuālās orientācijas;
4. Eiropas semestris:
	1. 2022.gada Ikgadējais ilgtspējīgas izaugsmes ziņojums, Brīdināšanas mehānisma ziņojums, Vienotais nodarbinātības ziņojums un Padomes ieteikums par eirozonas ekonomikas politiku,
	2. Nodarbinātības komitejas ziņojums par Jauniešu garantijas ieviešanu,
	3. Informācija par nacionālajiem plāniem saistībā ar Padomes ieteikumu par darbinieku un pašnodarbināto piekļuvi sociālai aizsardzībai;
5. Ceļā uz līdztiesību Eiropā;
6. Padomes secinājumi par ilgtspējīgu darbu mūža garumā;
7. Padomes secinājumi par mākslīgā intelekta ietekmi uz dzimumu līdztiesību darba tirgū.

**II Latvijas nacionālā pozīcija**

1. **Priekšlikums Eiropas Parlamenta un Padomes direktīvai par adekvātu minimālo algu Eiropas Savienībā**

2020.gada 28.oktobrī Eiropas Komisija *(turpmāk – Komisija)* publicēja priekšlikumu, kura mērķis ir nodrošināt, ka darbinieki saņem adekvātu minimālo algu pienācīgai dzīvošanai neatkarīgi no tā, kur tie ir nodarbināti. Priekšlikums attiecas uz darbiniekiem, kuriem ir darba līgums vai darba tiesiskās attiecības.

Saskaņā ar priekšlikumu dalībvalstis, kurās ir ar tiesību aktu noteikta minimālā alga, veic pasākumus, lai minimālās algas noteikšanas un pārskatīšanas pamatā ir skaidri kritēriji adekvātas algas veicināšanai, lai panāktu pienācīgus darba un dzīves apstākļus, sociālo kohēziju un augšupvērstu konverģenci. Kritēriji ietver vismaz šādus elementus:

* noteiktās minimālās algas pirktspēja, ņemot vērā dzīves dārdzību, kā arī nodokļu un sociālās iemaksas;
* vispārējais algu līmenis un tā sadalījums;
* algu pieauguma temps;
* darba ražīguma līmenis un attīstība.

Priekšlikums paredz arī sociālo partneru savlaicīgu un efektīvu iesaisti ar tiesību aktu noteiktās minimālās algas noteikšanā, kontroles un uzraudzības pasākumus, ko veic darba inspekcijas, kā arī informācijas pieejamības prasības.

Slovēnijas prezidentūra, turpinot Vācijas prezidentūras un Portugāles prezidentūras iesākto darbu, precizēja priekšlikumu attiecībā uz ietvaru minimālajai algai, darba koplīgumu slēgšanas veicināšanu, likumā noteiktās minimālās algas atbilstību, tiesībām uz kompensāciju, sodiem u.c. jautājumiem.

 *Padomes 2021.gada 6.-7.decembra sanāksmē plānots panākt vispārēju pieeju par priekšlikumu.*

Latvijas nostāja:

Latvija kopumā var atbalstīt vispārēju pieeju par priekšlikumu. Novērtējam Slovēnijas prezidentūras un iepriekšējo prezidentūru ieguldīto darbu, precizējot priekšlikumu atbilstoši dalībvalstu komentāriem ar mērķi panākt iespējami plašu atbalstu. Latvija atbalsta pasākumus strādājošo nabadzības mazināšanai, tajā skaitā ar regulāru minimālās algas paaugstināšanu, ko paredz priekšlikums, kā arī ar sociālās drošības sistēmas un citu atbalsta mehānismu palīdzību. Latvija uzskata, ka ir svarīgi, lai direktīva sniegtu patiesu ieguldījumu augšupvērstā sociālajā konverģencē un neradītu dalībvalstīm pārlieku lielu administratīvo slogu, jo īpaši attiecībā uz monitoringu un datu apkopošanu.

*Labklājības ministrijas sagatavotā nacionālā pozīcija Nr.1 par priekšlikumu Eiropas Parlamenta un Padomes direktīvai par adekvātu minimālo algu Eiropas Savienībā apstiprināta Ministru kabineta 2020.gada 10.decembra sēdē un Saeimas Eiropas lietu komisijas 2021.gada 5.februāra sēdēs.*

1. **Priekšlikums Eiropas Parlamenta un Padomes direktīvai par to, lai ar darba samaksas pārredzamības un izpildes mehānismu palīdzību nostiprinātu principa, ka vīrieši un sievietes par vienādu vai vienādi vērtīgu darbu saņem vienādu darba samaksu, piemērošanu**

2021.gada 4.martā Komisija publicēja priekšlikumu, kura mērķis ir noteikt minimālās prasības, kas ar darba samaksas pārredzamības un uzlabotu izpildes mehānismu palīdzību pastiprina principa par vienādu darba samaksu vīriešiem un sievietēm piemērošanu un aizlieguma diskriminēt dzimuma dēļ izpildi. Priekšlikums paredz panākt darba samaksas pārredzamību uzņēmumos un organizācijās, atvieglot ar vienādu darba samaksu saistīto galveno jēdzienu piemērošanu, kā arī stiprināt izpildes mehānismus.

Priekšlikumā ietverti darba devēja pienākumi darba samaksas pārredzamības nodrošināšanā, tostarp pirms darba attiecību sākšanas informējot darbiniekus par darba samaksas noteikšanas un karjeras attīstības politiku, kā arī individuālo un vidējo darba samaksas līmeni sadalījumā pēc dzimuma to darbinieku kategorijām, kuri veic to pašu darbu vai vienādi vērtīgu darbu. Vienlaikus priekšlikumā ir noteikti papildu pienākumi darba devējiem, kuri nodarbina vismaz 250 darba ņēmēju.

Priekšlikumā paredzēts arī dalībvalstu pienākums nodrošināt darbinieku tiesību aizsardzību, veikt uzraudzības un izpratnes veicināšanas pasākumus, kā arī apkopot datus.

Slovēnijas prezidentūra ir veltījusi lielu uzmanību priekšlikuma izskatīšanai un redakcionālai pilnveidošanai, tostarp sekmējot vienotu izpratni par vienādas darba samaksas principa piemērošanu un mazinot administratīvā sloga risku, lai veicinātu dalībvalstu vienošanos.

*Ja būs iespējams, Padomes 2021.gada 6.-7.decembra sanāksmē plānots panākt vispārēju pieeju par priekšlikumu.*

Latvijas nostāja:

Latvija kopumā atbalsta priekšlikumu, ar kuru paredzēts pilnveidot pašreizējo ES tiesisko regulējumu, tādējādi nodrošinot darbinieku tiesību pilnīgāku aizsardzību atbilstoši Eiropas Sociālo tiesību pīlārā ietvertajiem principiem. Lai arī jau šobrīd gan ES, gan Latvijas tiesību aktos ir nostiprināts vienlīdzīgas darba samaksas princips kā tāds, šo regulējumu ir iespējams pilnveidot, lai nodrošinātu tiesību efektīvāku īstenošanu.

Dalībvalstu diskusiju rezultātā veiktie priekšlikuma redakcionālie labojumi kopumā ir atbilstīgi Latvijas nacionālajai pozīcijai, tostarp ir pārskatīti rīcības pienākumi gan darba devējiem, gan publiskajam sektoram, lai mazinātu nesamērīgu administratīvo slogu. Tāpat ir pārskatīti tiesību aizsardzības nosacījumi, iespēju robežās iekļaujoties dažādu nacionālo regulējumu principos. Taču dalībvalstu diskusijas vēl turpinās un ir iespējami tālāki pilnveidojumi, lai panāktu dalībvalstu vienošanos (vispārēju pieeju) par priekšlikumu (uz informatīvā ziņojuma sagatavošanas brīdi Padomē izskatāmā priekšlikuma redakcija vēl nav sagatavota).

*Labklājības ministrijas sagatavotā nacionālā pozīcija Nr.1 par priekšlikumu Eiropas Parlamenta un Padomes direktīvai par to, lai ar darba samaksas pārredzamības un izpildes mehānismu palīdzību nostiprinātu principa, ka vīrieši un sievietes par vienādu vai vienādi vērtīgu darbu saņem vienādu darba samaksu, piemērošanu apstiprināta Ministru kabineta 2021.gada 8.jūnija sēdē un Saeimas Eiropas lietu komisijas 2021.gada 11.jūnija sēdē.*

1. **Priekšlikums Padomes direktīvai par vienlīdzīgas attieksmes principa īstenošanu neatkarīgi no personas reliģijas vai ticības, invaliditātes, vecuma vai seksuālās orientācijas**

Diskusijas par šo priekšlikumu turpinās no 2008.gada. Priekšlikums papildina jau spēkā esošos ES tiesību aktus nediskriminācijas jomā. Slovēnijas prezidentūra sagatavoja diskusiju dokumentu, kurā galvenā uzmanība tika pievērsta jautājumiem, kas skar subsidiaritāti, direktīvas ieviešanas izmaksas un juridisko skaidrību. Diskusijas notika arī par priekšlikumā iekļauto pagaidu atbrīvojumu kritērijiem, kā arī terminoloģijas sasaisti ar ANO Konvenciju par personu ar invaliditāti tiesībām un citiem tiesību aktiem. Galvenie jautājumi, kuriem būtu jāpievērš uzmanība turpmākajās diskusijās par priekšlikumu ir direktīvas ieviešana, jēdziena “saprātīgs pielāgojums” skaidrojums, kā arī nesamērīgu ieviešanas izmaksu mazināšana.

*Padomes 2021.gada 6.-7.decembra sanāksmē plānots pieņemt zināšanai Slovēnijas prezidentūras sagatavoto progresa ziņojumu.*

Latvijas nostāja:

Latvija pieņem zināšanai Slovēnijas prezidentūras sagatavoto progresa ziņojumu un kopumā atbalsta priekšlikumu. Latvija uzskata, ka priekšlikums ir nozīmīgs instruments ceļā uz pilnīgas līdztiesības nodrošināšanu visā ES. Latvijai ir svarīgi, lai priekšlikums ir pietiekami skaidrs un papildinātu citus jau spēkā esošos tiesību aktus nediskriminācijas jomā.

*Tieslietu ministrijas sagatavotā nacionālā pozīcija Nr.2 par priekšlikumu Padomes direktīvai par vienlīdzīgas attieksmes principa īstenošanu neatkarīgi no personas reliģijas vai ticības, invaliditātes, vecuma vai seksuālās orientācijas apstiprināta Ministru kabineta 2010.gada 20.aprīļa sēdē.*

1. **Eiropas semestris:**
	1. **2022.gada Ikgadējais ilgtspējīgas izaugsmes ziņojums, Brīdināšanas mehānisma ziņojums, Vienotais nodarbinātības ziņojums un Padomes ieteikums par eirozonas ekonomikas politiku,**
	2. **Nodarbinātības komitejas ziņojums par Jauniešu garantijas ieviešanu,**
	3. **Informācija par nacionālajiem plāniem saistībā ar Padomes ieteikumu par darbinieku un pašnodarbināto piekļuvi sociālai aizsardzībai**

Komisija plāno sniegt informāciju par 2022.gada Eiropas semestri, tādejādi uzsākot ekonomikas politikas koordinācijas ikgadējo ciklu.

Nodarbinātības komiteja ir sagatavojusi galvenos vēstījumus par Jauniešu garantijas ieviešanu, kurā uzsver, ka Jauniešu garantijas īstenošana joprojām ir dalībvalstu prioritāte, tomēr kontekstā ar pandēmiju saglabājas dažādi izaicinājumi. Tiek norādīts, ka progress ir panākts attiecībā uz administratīvo datu labāku izmantošanu, lai gan dažas valstīs izaicinājumus rada personas datu aizsardzības jautājumi. Vienlaikus kā būtiska tiek norādīta preventīvā pieeja, lai mazinātu priekšlaicīgu skolas pamešanu, kā arī jauniešu, kas nestrādā vai nemācās, iesaiste. Nodarbinātības komiteja norāda, ka ir jāstiprina digitālo prasmju vērtēšana un nodrošināšana.

Sociālās aizsardzības komiteja ir sagatavojusi sākotnējo vērtējumu par nacionālajiem plāniem saistībā ar Padomes ieteikumu par darbinieku un pašnodarbināto piekļuvi sociālai aizsardzībai, kurā norāda, ka pieeja adekvātai un efektīvai sociālai aizsardzībai ir būtisks politikas mērķis gan ES, gan dalībvalstīs. Tomēr joprojām ir zināmi sociālās aizsardzības pārklājuma trūkumi, kas vienlaikus atspoguļo arī izmaiņas darba pasaulē. Sociālās aizsardzības pārklājuma trūkumi apdraud personu labklājību un veselību, tostarp palielina nabadzības un sociālās atstumtības risku un nevienlīdzību. Vienlaikus tas var ietekmēt arī sociālās aizsardzības sistēmu finansiālo ilgtspēju. Sākotnējais Komisijas vērtējums par dalībvalstu plāniem iezīmē dažādu ambīciju līmeni. Sociālās aizsardzības komiteja uzsver savstarpējās mācīšanās semināru un plānoto pasākumu uzraudzības nozīmi.

*Padomes 2021.gada 6.-7.decembra sanāksmē plānota Komisijas prezentācija par 2022.gada Eiropas semestra dokumentiem, Nodarbinātības komitejas viedokļa par Jauniešu garantiju apstiprināšana un Sociālās aizsardzības komitejas vadītāja prezentācija par Padomes ieteikumu par darbinieku un pašnodarbināto piekļuvi sociālajai aizsardzībai. Vienlaikus plānots arī rīkot politikas debates.*

Latvijas nostāja:

Latvija pieņem zināšanai Komisijas, Nodarbinātības komitejas un Sociālās aizsardzības komitejas sniegto informāciju. Latvija atbalsta atgriešanos pie ierastā ekonomikas politiku ikgadējā koordinācijas cikla. Eiropas semestris ir atbilstošākais ietvars arī nodarbinātības un sociālo politiku koordinācijai ES, sniedzot iespēju ES dalībvalstīm kopīgi identificēt galvenos izaicinājumus un efektīvākos pasākumus šo izaicinājumu risināšanai, ņemot vērā arī Eiropas Sociālo tiesību pīlāra Rīcības plānu.

Uz informatīvā ziņojuma sagatavošanas brīdi diskusiju jautājumi nav pieejami.

1. **Ceļā uz līdztiesību Eiropā**

*Padomes 2021.gada 6.-7.decembra sanāksmē plānots rīkot politikas debates.*

Latvijas nostāja:

Uz informatīvā ziņojuma sagatavošanas brīdi diskusiju jautājumi nav pieejami.

Vienlaikus Latvija atbalsta sieviešu un vīriešu vienlīdzīgas iespējas, sekmējot darba un privātās dzīves līdzsvaru, kā arī mazinot stereotipus. Latvija uzskata, ka ir svarīgi veicināt personu ar invaliditāti aktīvu iesaisti sabiedriskajos procesos un iespējas dzīvot patstāvīgu dzīvi. Latvija atbalsta centienus veicināt gados vecāku cilvēku iespējas iekļauties darba tirgū, uzturēt aktīvu dzīvesveidu un saņemt nepieciešamo sociālo aizsardzību. Latvija atbalsta centienus pilnveidot pasākumus personu aizsardzībai pret diskrimināciju.

1. **Padomes secinājumi par ilgtspējīgu darbu mūža garumā**

Slovēnijas prezidentūra ir sagatavojusi Padomes secinājumus, kuros uzsver, ka tehnoloģiskā progresa, globalizācijas, klimata pārmaiņu un sabiedrības novecošanas ietekmē notiek straujas pārmaiņas darba pasaulē. Arī Eiropas Sociālo tiesību pīlārā tiek uzsvērta ilgtspējīga darba nozīme. Padomes secinājumos tiek norādīts, ka ilgtspējīgu darbu ir iespējams sasniegt, investējot kvalitatīvās darba vietās un cilvēkkapitālā, vienlaikus īpašu uzmanību pievēršot arī darba apstākļiem, darba aizsardzībai, apmācībām un darba un ģimenes dzīves saskaņošanai.

Padomes secinājumos dalībvalstis tiek aicinātas stiprināt politikas, lai turpinātu uzlabot darba apstākļus, pilnveidot tiesisko ietvaru un esošās darba aizsardzības stratēģijas, nodrošināt pietiekamus resursus Eiropas Darba drošības un veselības aizsardzības aģentūras kontaktpunktu darbībai, sekmēt mūžizglītību u.c.

Vienlaikus Komisija tiek aicināta izvērtēt neilgtspējīgas darba prakses sekas, pārskatīt atbilstošus ES tiesību aktus, nodrošināt esošo ES stratēģisko dokumentu īstenošanu u.c. Arī sociālie partneri tiek aicināti turpināt sociālo dialogu, sekmēt informācijas par ilgtspējīgu nodarbinātību izplatīšanu, īstenot esošos darba aizsardzības noteikumus u.c.

*Padomes 2021.gada 6.-7.decembra sanāksmē plānota Padomes secinājumu pieņemšana.*

Latvijas nostāja:

 Latvija atbalsta Padomes secinājumu pieņemšanu, kā arīcentienus ilgtspējīgas nodarbinātības veicināšanai, tostarp sekmējot kvalitatīvu darba vietu veidošanu, nodrošinot darba aizsardzības prasību ievērošanu, kā arī veicinot darba un ģimenes dzīves saskaņošanu.

*Labklājības ministrijas sagatavotā nacionālā pozīcija Nr.1 par priekšlikumu Iestāžu kopīgajai proklamācijai par Eiropas Sociālo tiesību pīlāru apstiprināta Ministru kabineta 2017.gada 17.oktobra sēdē un Saeimas Eiropas lietu komisijas 2017.gada 18.oktobra sēdē.*

*Labklājības ministrijas sagatavotā nacionālā pozīcija Nr.1 par Eiropas Komisijas paziņojumu “ES stratēģiskais satvars par drošību un veselības aizsardzību darbā 2021.-2027.fadam. Darba aizsardzība mainīgajā darba pasaulē” apstiprināta 2021.gada 25.oktobrī.*

1. **Padomes secinājumi par mākslīgā intelekta ietekmi uz dzimumu līdztiesību darba tirgū**

Slovēnijas prezidentūra ir sagatavojusi Padomes secinājumus, uzsverot dzimumu līdztiesību kā vienu no ES pamatprincipiem. Dzimumu līdztiesība līdztekus drošai un pielāgotai nodarbinātībai un darba un ģimenes dzīves saskaņošanai ir jautājums, kas iekļauts arī Eiropas Sociālo tiesību pīlārā. Vienlaikus tiek norādīts, ka jaunajām tehnoloģijām, tostarp mākslīgajam intelektam, ir būtiska loma, lai sekmētu sieviešu līdztiesīgu līdzdalību darba tirgū, kā arī inovācijas un sociālo iekļaušanu.

Padomes secinājumos dalībvalstis tiek aicinātas uzlabot informētību par dzimumu līdztiesības jautājumiem mākslīgā intelekta kontekstā, ņemt vērā to cilvēku, kas ir iesaistīti platformu darbā, vajadzības, sekmēt sieviešu un vīriešu vienlīdzīgu pārstāvību profesijās, kas saistītas ar mākslīgā intelekta izpēti u.c.

Savukārt Komisija tiek aicināta cīnīties pret stereotipiem ar mākslīgo intelektu saistītās jomās, visās politiku jomās, kas saistītas ar mākslīgo intelektu, ņemt vērā dzimumu līdztiesības aspektu u.c.

*Padomes 2021.gada 6.-7.decembra sanāksmē plānota Padomes secinājumu pieņemšana.*

Latvijas nostāja:

 Latvija atbalsta Padomes secinājumu pieņemšanu. Aktualizētie jautājumi lielā mērā sakrīt arī ar Nacionālā attīstības plāna 2021.-2027.gadam projektā izvirzītajām prioritātēm un Latvijas dzimumu līdztiesības politikas ietvarā noteiktajiem rīcības virzieniem, kas ir vērsti uz sieviešu un vīriešu vienlīdzīgu iespēju veicināšanu izglītībā un darba tirgū, mazinot dzimumu stereotipus un aizspriedumus, kā arī radot priekšnoteikumus darba un privātās dzīves saskaņošanai.

*Labklājības ministrijas sagatavotā nacionālā pozīcija Nr.1 par priekšlikumu Iestāžu kopīgajai proklamācijai par Eiropas Sociālo tiesību pīlāru apstiprināta Ministru kabineta 2017.gada 17.oktobra sēdē un Saeimas Eiropas lietu komisijas 2017.gada 18.oktobra sēdē.*

*Labklājības ministrijas sagatavotā nacionālā pozīcija Nr.1 par Komisijas paziņojumu “Savienība, kurā valda līdztiesība: dzimumu līdztiesības stratēģija 2020.-2025.gadam” apstiprināta 2020.gada 7.augustā.*